b'\n_START_ARTICLE_\nPilvi \xc3\x9cllaste\n_START_PARAGRAPH_\nPilvi \xc3\x9cllaste (s\xc3\xbcnniperekonnanimi T\xc3\xb5nisson; aastatel 1938\xe2\x80\x931945 Toomendi; 18. september 1917 Tallinn \xe2\x80\x93 6. juuni 2003) oli eesti raadioh\xc3\xa4\xc3\xa4l, helilooja, kirjanik ja kunstnik._NEWLINE_1935. aastal asus ta t\xc3\xb6\xc3\xb6le Eesti Draamateatris etenduste muusikalise kujundajana. Aastatel 1938\xe2\x80\x931940 t\xc3\xb6\xc3\xb6tas ta Riigi Ringh\xc3\xa4\xc3\xa4lingus lastesaadete tegijana. Sealt sai ta h\xc3\xbc\xc3\xbcdnime "raadiot\xc3\xa4di". Samal eluperioodil m\xc3\xa4ngis ta kannelt taarausuliste \xc3\xbchenduses Taara Hiis, Estonia teatris lavastati tema muusikaetendus "Lamburneid"._NEWLINE_1945. aastal asus ta elama T\xc3\xbcrile ja \xc3\xb5petajana t\xc3\xb6\xc3\xb6le T\xc3\xbcri keskkoolis. Alates 1948. aastast elas \xc3\x9cllaste V\xc3\xa4\xc3\xa4tsa vallas.\n_START_SECTION_\nLooming\n_START_PARAGRAPH_\nTa l\xc3\xb5i palju tuntuks saanud lastelaule, millele ta kirjutas ka teksti. Neist paljud j\xc3\xb5udsid hiljem helikassettidele ja plaatidele, samuti koolilaulikutesse. Kuid Pilvi \xc3\x9cllaste loomingus on ka laule t\xc3\xa4iskasvanuile, mille tekstid kirjutas ta samuti ise._NEWLINE_Enne abiellumist valmis tal lasteraamat "Leheritsikas otsib t\xc3\xb6\xc3\xb6d"._NEWLINE_1978. aastal andis kirjastus Valgus v\xc3\xa4lja tema taimef\xc3\xbcsioloogiasse s\xc3\xbc\xc3\xbcviva lasteraamatu "Avatud p\xc3\xa4hklipuu". 1988. aastal ilmus raamat "Lugu kahest vereliblest", mis tutvustab inimkeha talitlust._NEWLINE_Pilvi \xc3\x9cllaste mahukaim teos oli 1997. aastal Kultuurkapitali abiga v\xc3\xa4lja antud "Matsi raamat" \xe2\x80\x93 tema vanaisa Mats T\xc3\xb5nissoni elulugu._NEWLINE_\xc3\x9cllaste loomingus on ka suur hulk maastikumaale. Samuti illustreeris ta ise oma raamatuid.\n_START_SECTION_\nIsiklikku\n_START_PARAGRAPH_\nTema isa Ustus Toomendi oli Mats T\xc3\xb5nissoni poeg.'